O vizită a reprezentanților administrației locale în Olanda și o dezbatere cu specialiști americani care au preluat modelul olandez fac parte din recentele acțiuni ale Primăriei Sibiu în vederea dezvoltării proiectului de amenajare a pistelor de biciclete în oraș. Ultima astfel de acțiune a avut loc zilele trecute, când viceprimarul Astrid Fodor a deschis discuțiile unei dezbateri la care au participat producătorii americani de biciclete de munte WTB, producătorii români de biciclete Eurosport DHS Deva, precum și reprezentanți ai asociaților locale de profil, printre care și cei de la Tură în Natură.

”Principalul invitat - preşedintele WTB şi TAM, domnul Patrick Seidel - a arătat exemplul oraşului San Francisco în crearea unui sistem de transport sustenabil care îmbină transportul public cu trenul, metroul şi autobuzul cu transportul cu bicicleta. Din partea Sibiului, directorul Serviciului Public de Administrare a Domeniului Public a prezentat sistemul de piste pentru biciclete care se dezvoltă în prezent în Sibiu şi a arătat de asemenea concluziile unui schimb de experienţă ce a avut loc în cadrul unei deplasări în Olanda pe tema amenajării pistelor pentru biciclete”, se arată într-un comunicat al administrației locale. Invitații acestei dezbateri au și făcut o tură cu bicicletele până la Grădina Zoo.

În prezent, în municipiul Sibiu rețeaua de piste de biciclete măsoară aproximativ 60 de km.



”Motivul pentru care a fost ales pentru prezentare modelul Olandei se datorează faptului că aceasta este un exemplu recunoscut de bune practici în domeniul mobilităţii sustenabile”, comunicat Primăria Sibiu